Gaston Glock

: *Evit sterioù all, gwelet [[Glock]].*
**Gaston Glock**, ganet d'an 19 a viz Gouere 1929 e Vienna (Aostria) ha marvet d'ar 27 a viz Kerzu 2023 e Klagenfurt am Wörthersee, a oa un ijinour hag un den a aferioù aostrian. Brudet eo evit bezañ ijinet ar pistolennoù Glock 17 ha renet war an embregerezh Glock GmbH.

## Buhezskrid
Ganet eo Gaston Glock e Vienna (Aostria) d'an 19 a viz Gouere 1929. E dad a oa paotr an hent-houarn. E dibenn-tout an Eil Brezel-bed e voe rollet er Wehrmacht. Goude ar brezel e tapas un diplom war ijinerezh ar mekanikerezh e skol-veur deknikel Vienna hag e krogas da labourat en un embregerezh toullerezioù dre zorn.

### Embreger
E 1963 e savas e embregerezh dezhañ e-unan e karrdi e di e Deutsch-Wagram. Produiñ a rae neuze triklennoù-rideozioù ha distanerioù kirri-tan. E-kreiz ar bloavezhioù 1970 e ijinas e arm kentañ, an FM 78, ur goustilh dezhañ un troad polimer. Dont a reas a-benn da werzhañ anezhañ d'an arme aostrian. Kregiñ a reas ivez da broduiñ pezhioù greunadennoù ha bandennoù-pourvezañ evit mindrailherezioù. Dre se e kreskas e anaoudegezh eus bed an arme.

### Pistolenn kentañ
Er bloavezhioù 1970 e klaske an arme aostrian un arm-dorn standart nevez evit kemer plas ar pistolennoù a bep seurt implijet betek-neuze. Dont a reas ar c'heloù betek divskouarn Gaston Glock, a vodas ur skipailh tri den evit labourat war ar raktres. Dindan vloaz e voe kinniget d'an arme ur rummad pimpatromoù pistolennoù anvet P80. A-drugarez da vent vihan e skipailh e teue Glock a-benn da gemer e kont evezhiadennoù ar soudarded ha da gemmañ e bimpatromoù buan. E miz Mae 1981 e voe brevedet an arm dindan an anv Glock 17 abalamour e oa ar 17 breved disklêriet gant an ijinour aostrian.

Ar Glock 17 a oa ur bistolenn simpl, solut, marc'hadmat, uhel endalc'had he c'harger (17 kartouchenn e 1981) ha skañv abalamour e oa savet e polimer. E miz Du e voe choazet an arm gant an arme aostrian ha goulennet 20.000 skouerenn anezhañ digant Glock. Dont a reas an embregerezh a-benn da c'hounit ar marc'had a-enep maouted industriezh an armoù-tan evel Heckler & Koch, SIG, Beretta, an FH Herstal pe Steyr, un embregerezh aostrian all

E 1988 e voe ezporzhiet ar pistolennoù Glock 17 kentañ da Stadoù-Unanet Amerika. Eno e oa ur c'hresk eus ar feulster gant armoù-tan aotomatek abalamour d'an trafikerezh drammoù. Ar braz eus poliserien ar vro a oa pourvezet gant revolverioù betek-neuze, ha degemeret e voe mat-tre pistolenn damaotomatek Glock. E 2018 e rae tost da 70% eus nerzhioù-polis SUA gant pistolennoù an embregerezh.

Ar gelaouenn stadunanat Forbes en deus embannet e 2021 e oa peadra Gaston Glock tost da 1,5 miliard a euroioù. Marvet eo e miz Kerzu 2023 d'an oad a 94 bloaz. E embregerezh a zo renet bremañ gant e eil gwreg, Kathrin Tschikof.

### Klask e lazhañ
E miz Gouere 1997 e klaskas Charles Ewert, un implijad a renk uhel eus Glock, lazhañ Gaston Glock, dre hanterouriezh ul lazher gopret gall. An dagadenn gant ur mailh war ur parking e Luksembourg a c'hwitas. Barnet ha toullbac'het e voe Ewert hag al lazher. Ewert en dije graet se peogwir e oare Glock en doa bogodet milionoù a euroioù diwar kontoù an embregerezh.

### Liammoù gant an tu-dehou-pellañ
Poent 'zo bet e oa tost Gaston Glock da Jörg Haider, bet kañseller Aostria. Tri ministr bet izili eus an FPÖ, strollad Jörg Haider, zo bet pedet dija er greizenn-varc'hegañ a rummad uhel savet gant gwreg Gaston Glock. Tamallet eo bet da Glock bezañ arc'hantaouet strollad politikel Haider, met nac'het en deus atav bezañ bet graet se.

## Gwelet ivez
*  BARETT Paul, *Glock : the rise of America's gun* (2012)
*  *[https://www.youtube.com/watch?v=h3KjAyLS3po Weapon of choice]* (2018), un diellfilm gant Fritz Ogner war pouez ar pistolennoù Glock er bed a-vremañ

## Daveennoù